પહેલાં તો વરસાદની ડેડલાઇન પહેલાં ખાડા પૂરી દેવાનાં પ્રૉમિસ આપતી સુધરાઈએ પોતાના વાયદા પૂરા નથી કર્યા એવું ડૉ. બાબાસાહેબ આંબેડકર રોડ પરથી પસાર થતા વાહનચાલકો તેમ જ ગાંધી માર્કેટ પાસે રહેતા લોકોનું કહેવું હતું, પણ પછી મોડી-મોડી જાગેલી સુધરાઈએ એ ખાડાઓને વરસાદ ચાલુ થયા બાદ ભર્યા હતા. ખાડા ભર્યા તો એવા ભર્યા કે ખાડા ફરી પાછા ખૂલી ગયા. ડૉ. બાબાસાહેબ આંબેડકર રોડ પર આવેલી ગાંધી માર્કેટ પાસે રોડની હાલત અત્યંત કથળી ગઈ છે. આ રોડ પરથી દરરોજ અનેક વાહનો પસાર થાય છે. સાયનને સાઉથ મુંબઈ સાથે જોડતો આ અતિ મહત્વનો રોડ હંમેશાં ટ્રાફિકથી ધમધમતો હોય છે. વરસાદને કારણે આ ખાડામાં પાણી ભરાઈ જતું હતું. ખાડામાં જો કોઈ બાઇકર બૅલૅન્સ ચૂકી જાય તો તેને નક્કી ઈજા થઈ શકે. ૧૦ જુલાઈના મિડ-ડે LOCALમાં આ સમસ્યા પ્રસિદ્ધ થયા બાદ સુધરાઈએ ખાડા ભર્યા હતા, પણ એક વીકમાં ભારે વરસાદ આવતાં ખાડા ફરી ખૂલી ગયા હતા. ત્યાર બાદ ૨૧ જુલાઈએ ફરી પાછા ખાડાઓને પૂરવામાં આવ્યા હતા જે ફરી ખૂલી ગયા છે. સુધરાઈ ખાડા પૂરે છે કે મજાક કરે છે એવો સવાલ લોકોના મનમાં આવે છે.